
Text rozhodnutia
Súd: Krajský súd Bratislava Spisová značka: 1S/235/2016 Identifikačné číslo súdneho spisu: 1016201928 Dátum vydania rozhodnutia: 31. 01. 2017 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2017:1016201928.1 Uznesenie Krajský súd v Bratislave v právnej veci žalobcu: STRANA MODERNÉHO SLOVENSKA - SMS, Skuteckého 15, Banská Bystrica, IČO: 42 154 138, právne zastúpený: URBÁNI & Partners s. r. o., Skuteckého 17, Banská Bystrica, proti žalovanému: Štátna komisia pre voľby a kontrolu financovania politických strán, Drieňová 22, Bratislava, o odkladný účinok, takto r o z h o d o l : Súd odkladá vykonateľnosť rozhodnutia žalovaného Štátnej komisie pre voľby a kontrolu financovania politických strán č. SVS-OVR2-2016/030707 zo dňa 13.09.2016 v spojení s prvostupňovým rozhodnutím Ministerstva vnútra SR, sekcia verejnej správy č. SVS-OVR-2016/019267-006 zo dňa 19.07.2016, až do právoplatného skončenia konania vo veci samej. o d ô v o d n e n i e : 1. Žalobca sa žalobou doručenou tunajšiemu súdu dňa 20.10.2016 domáhal preskúmania zákonnosti rozhodnutia žalovaného Štátnej komisie pre voľby a kontrolu financovania politických strán č. SVS- OVR2-2016/030707 zo dňa 13.09.2016 v spojení s prvostupňovým rozhodnutím Ministerstva vnútra SR, sekcia verejnej správy č. SVS-OVR-2016/019267-006 zo dňa 19.07.2016. 2. V žalobe súčasne požiadal o odklad vykonateľnosti vyššie citovaných rozhodnutí. Žalobca odkladný účinok správnej žaloby odôvodnil tým, že okamžitým výkonom prvostupňového rozhodnutia v spojitosti s preskúmavaným rozhodnutím by hrozila závažná ujma na právach a právom chránených záujmov žalobcu. Výkon predmetného rozhodnutia vzhľadom na výšku sankcie 10.000,- eur považuje žalobca za likvidačný, čoho dôsledkom by bol nútený ukončiť svoju činnosť, resp. vyhlásiť konkurz. 3. Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 4. Podľa § 186 ods. 1 SSP, nastúpením odkladného účinku zo zákona alebo jeho priznaním na základe rozhodnutia správneho súdu podľa § 185 sa pozastavujú účinky napadnutého rozhodnutia orgánu verejnej správy alebo opatrenia orgánu verejnej správy a takéto rozhodnutie alebo opatrenie nemôže byť podkladom na vydanie naň nadväzujúcich rozhodnutí orgánov verejnej správy alebo opatrení orgánov verejnej správy. 5. Podľa ustanovenia § 186 ods. 2 SSP, odkladný účinok zaniká právoplatnosťou rozhodnutia správneho súdu vo veci samej. 6. Správny súd považoval dôvody uvedené v žiadosti žalobcu o odklad vykonateľnosti napadnutého rozhodnutia, resp. v návrhu na priznanie odkladného účinku správnej žaloby za opodstatnené. 7. Vzhľadom na vyššie uvedené skutočnosti postupoval správny súd v súlade s § 185 písm. a) SSP a rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. e) S. s. p.)

